Die nuwe 17-jarige koning het op 30 Oktober 1863 in Athene aangekom. Hy was vasbeslote om nie dieselfde foute as sy voorganger te maak nie en het gou Grieks geleer. Hy is dikwels in die strate van Athene gesien, terwyl sy voorganger net op amptelike geleenthede verskyn het. Hy het ook seker gemaak mense dink nie hy word te veel deur sy Deense raadgewers beïnvloed nie.
Anders as in Rusland was die koninklike lewe nie baie weelderig nie, maar eintlik heel eentonig. Albei het terugverlang na hul onderskeie vaderlande. George het by sy paleis in Tatoi, wat deur Dene onderhou is en ’n herinnering aan sy vaderland was, ’n melkery aangehou. Olga het nie gehuiwer om Russiese matrose na die paleis te nooi nie.